На основу члана 20. став 1. тачка 2, 3. и 6. Закона о локалној саноуправи („Службени гласник РС“, број  129/07, 83/14 - други закон, 101/16 - други закон, 47/18 и 111/21 - други закон), чланова 1, 2, 3, 4, 5, 34. и 35. Закона о комуналним делатностима („Службени гласник РС“ број 88/11, 104/16, 95/18) и члана 40. став 1. тачка 19. Статута Општине Чајетина („Службени лист Општине Чајетина“ број 2/2019), на седници одржаној дана 19. октобра 2023. године, донела је

**ОДЛУКУ О ИЗМЕНИ И ДОПУНИ ОДЛУКЕ О КОМУНАЛНОМ УРЕЂЕЊУ ОПШТИНЕ ЧАЈЕТИНА**

У Одлуци о комуналном уређењу општине Чајетина („Службени лист општине Чајетина“ број 7/2017, 6/2021, 8/2021 и 4/2022), мења се члан 98. тако да **уместо:**

„Субјекти који управљају изворима, бунарима, јавним чесмама и другим објектима за снабдевање пијаћом водом, као и њихови корисници, дужни су да их одржавају у функционалном и хигијенски исправном стању и да их чувају од оштећења.

Удаљеност септичних објеката (пољских WC-а, стаја, штала, свињаца, живинарника и сл.) од објеката водоснабдевања се дефинише одобрењем за изградњу, а уколико су већ постављени, мора се обезбедити одвођење отпадних вода из њих на начин на који ће објекти водоснабдевања бити потпуно заштићени од загађења.

Уколико није могуће обезбедити услове из става 2. овог члана, онда се септични објекти морају изместити на удаљеност од најмање 10 метара од објекта водоснабдевања, односно најмање 20 метара од живог извора воде и то само на нижој коти, а септичка јама се може изградити на удаљености од најмање 4 метра од наведених објеката (под условом да је јама прописно изграђена, водонепропусна и нижа од нивоа водоводне мреже).

Септичке јаме морају бити изграђене од бетона са глазуром, како би се спречило да атмосферске и подземне воде продру у јаму, или да се садржај септичке јаме излива.

Септичка јама не може бити мања од 10 м3 , мора бити на месту које је приступачно за возила за њено пражњење и мора се редовно празнити, како неби дошло до изливања њеног садржаја.

Пражњење септичких јама може се вршити у свако доба дана без ограничења.

Ближе услове за начин пражњења и место на коме се празни (истаче), садржај септичких јама, одређује комунално предузеће.

Власници и корисници објеката који користе септичку јаму дужни су да пре присупања пражњења јаме прибаве услове из претходног става овог члана.“

**сада гласи:**

„Субјекти који управљају изворима, бунарима, јавним чесмама и другим објектима за водоснабдевање пијаћом водом, као и њихови корисници, дужни су да их одржавају у функционалном и хигијенски исправном стању и да их чувају од оштећења.

Уколико не постоје технички услови за прикључење објекта на јавну канализациону мрежу одвод отпадних вода из објекта се решава преко септичке биојаме или водонепропусне септичке јаме.

Удаљеност септичних објеката (пољских WC-а, стаја, штала, свињаца, живинарника и сл.) од објеката водоснабдевања се дефинише одобрењем за изградњу, а уколико су већ постављени, мора се обезбедити одвођење отпадних вода из њих на начин на који ће објекти водоснабдевања бити потпуно заштићени од загађења.

Септичке јаме морају бити изграђене од дозвољених грађевинских материјала односно по прописима и стандардима за ову врсту објекта, како би се спречило да атмосферске и подземне воде продру у јаму, или да се садржај септичке јаме излива.

Изграђена септичка јама не сме бити пуштена у функцију док се не изврши технички пријем од стране овлашћених органа Општинске управе а након тога исту треба редовно чистити и празнити под условима надлежног комуналног предузећа.

Септичка јама мора бити на месту које је приступачно за возила за њено пражњење и мора се редовно празнити, како не би дошло до изливања њеног садржаја.

Пражњење септичких јама може се вршити у свако доба дана без ограничења.

Ближе услове за начин пражњења и место на коме се празни (истаче) садржај септичких јама, одређује комунално предузеће.

Власници и корисници објеката који користе септичку јаму дужни су да пре приступања пражњења јаме прибаве услове из претходног става овог члана.

Септичку јаму димензионисати према капацитету отпадних вода, у складу са техничким условима прибављеним од стране ЈКП „Водовод Златибор“ из Чајетине.“

**Члан 2.**

Ова одлука ступа на снагу осмог дана од дана објављивања у ''Службеном листу Општине Чајетина'''.

**СКУПШТИНА ОПШТИНЕ ЧАЈЕТИНА**

**Број:02- 106/2023-01 од 19.октобра 2023 године.**

 **ПРЕДСЕДНИК**

**Скупштине општине**

 *Арсен Ђурић*